বহুতল নয়, এবার ভূগর্ভে রেন ওয়াটার হারভেস্টিং! বৃষ্টির জল ধরে রাখতে অভিনব উদ্যোগ পুরসভার

কলকাতা: বর্ষায় জল জমে যাওয়ার সমস্যার স্থায়ী সমাধান এবং ভূগর্ভস্থ জলস্তর বৃদ্ধির লক্ষ্যে অভিনব সিদ্ধান্ত নিল কলকাতা পুরসভা (Kolkata Municipality Corporation)। এতদিন বহুতলের ছাদে রেন ওয়াটার হারভেস্টিং প্রচলিত থাকলেও, এবার প্রথমবার ভূগর্ভে এই ব্যবস্থা চালু করতে চলেছে পুরসভা।

পুরনিকাশি দফতরের সমীক্ষা অনুযায়ী, কলকাতার ১৪৪টি ওয়ার্ডের মধ্যে প্রায় ৯০টি জলবদ্ধতা-প্রবণ এলাকাকে চিহ্নিত করা হয়েছে। সেখানেই পাম্পের সাহায্যে জল বার করার পরিবর্তে রেন ওয়াটার হারভেস্টিং চেম্বার তৈরি করে বর্ষার জল মাটির গভীরে পাঠানোর পরিকল্পনা।

আরও পড়ুন: ভারতীয় বংশোদ্ভূতের এআই সংস্থায় বিনিয়োগ রোনাল্ডোর!

পুরসভা সূত্রে জানা গিয়েছে, মাটির প্রায় ১০ মিটার নিচে দু’টি পৃথক চেম্বার তৈরি করা হবে। প্রথম চেম্বারে পড়বে বৃষ্টির জল, থিতিয়ে গিয়ে অপরিস্রুত অংশ জমে থাকা অবস্থায় তা যাবে পাশের মাইক্রো চেম্বারে। দ্বিতীয়বার পরিশ্রুত হওয়ার পর সেই জল সরাসরি মাটিতে মিশে যাবে। এক পুরকর্তার কথায়, “মাটির উপরে একটি খোলা পাইপ থাকবে। সেই পাইপ দিয়েই বর্ষার জল নেমে পৌঁছবে ভূগর্ভস্থ চেম্বারে।”

এই প্রকল্প সফল হলে শহর দুইভাবে উপকৃত হবে, জল জমার সমস্যা কমবে, বিশেষ করে নিচু এলাকায়।  ভূগর্ভস্থ জলস্তর বাড়বে, যা দীর্ঘদিন ধরে ডিপ টিউবওয়েল ব্যবহারের ফলে নেমে যাচ্ছিল। আর্সেনিক সমস্যার আশঙ্কাও কমবে।

উত্তর কলকাতার বাগবাজার, আমহার্স্ট স্ট্রিট; দক্ষিণ কলকাতার বালিগঞ্জ ফাঁড়ি, কালীঘাট, চেতলা, জাজেস কোর্ট রোড— গার্ডেনরিচ জল উৎপাদন ও সরবরাহ কেন্দ্র— এই সমস্ত এলাকায় জায়গা চিহ্নিত করার কাজ প্রায় শেষ পর্যায়ে। সংশ্লিষ্ট বরো চেয়ারম্যানদের সঙ্গে আলোচনা করেই চূড়ান্ত সিদ্ধান্ত হবে, কারণ কোন এলাকায় কোথায় জল জমে তা তাঁদের কাছেই সবচেয়ে পরিষ্কার। পুরসভা আধিকারিকদের দাবি, এই প্রকল্প যদি সফল হয়, তবে রাজ্যের অন্যান্য পুরসভাও একই পথ অনুসরণ করতে পারে।

দেখুন আরও খবর:

The post বহুতল নয়, এবার ভূগর্ভে রেন ওয়াটার হারভেস্টিং! বৃষ্টির জল ধরে রাখতে অভিনব উদ্যোগ পুরসভার first appeared on KolkataTV.