কেএমসি এলাকায় এক সপ্তাহে ডেঙ্গু আক্রান্তের সংখ্যা বেড়ে ১২৪৫

কলকাতা: বছর শেষে আচমকা বেড়ে গেল শহরের ডেঙ্গু (Dengue) সংক্রমণ। কলকাতা পুরসভার (Kolkata Municipality Corporation) তথ্য বলছে, ৯ নভেম্বর পর্যন্ত গত এক সপ্তাহে নতুন করে ১৩৯ জন নাগরিক ডেঙ্গুতে আক্রান্ত হয়েছেন। চলতি বছরে সাপ্তাহিক বৃদ্ধির নিরিখে এটিই সর্বাধিক বৃদ্ধি। ফলে রেকর্ড মাত্রার এই সংখ্যায় উদ্বেগ বাড়ছে সাধারণ মানুষের পাশাপাশি পুরসভার মধ্যেও।

পুরসভার স্বাস্থ্য বিভাগ জানাচ্ছে, ১ জানুয়ারি থেকে ৯ নভেম্বর পর্যন্ত শহরে মোট ১,২৪৫ জন ডেঙ্গু আক্রান্ত হয়েছেন। আগের সপ্তাহে (২ নভেম্বর পর্যন্ত) আক্রান্তের সংখ্যা ছিল ১,১০৬। অর্থাৎ সপ্তাহের ব্যবধানে ১৩৯ জন নতুন সংক্রমিত। এক ১৯ বছরের তরুণীর মৃত্যুতে আতঙ্ক আরও বেড়েছে। তবে বেশিরভাগ হাসপাতালে ভর্তি এখন কমছে। আউটডোরে হালকা-মাঝারি কেস বেশি। নভেম্বর শেষে তাপমাত্রা আরও কমলে সংক্রমণ কমবে বলে আশাবাদী চিকিৎসকরা। কেএমসি ভেক্টর কন্ট্রোল ড্রাইভ জোরদার করেছে।

আরও পড়ুন: হঠাৎ সিগন্যালিংয়ের কাজ, দক্ষিণেশ্বরে মেট্রো বন্ধ

স্বাস্থ্যকর্তাদের বক্তব্য, এতদিন সাপ্তাহিক বৃদ্ধির সংখ্যা ৫৫ থেকে ৯৩–এর মধ্যেই ওঠানামা করছিল। কোথাও ছিল ৬৫, কোথাও ৭২ বা ৭৭, একটি ধারাবাহিকতা বজায় ছিল। কিন্তু এই সপ্তাহে হঠাৎ এতটা বৃদ্ধি নজরে এসেছে।

কেন হঠাৎ এই সংখ্যা বাড়ল? পুরসভার স্বাস্থ্যকর্তারা অবশ্য বলছেন, আতঙ্কের কিছু নেই। ২ থেকে ৯ নভেম্বরের মধ্যে করানো রক্ত পরীক্ষায় ৭৬ জন নতুন সংক্রমিত পাওয়া গেলেও বাকিদের রক্ত পরীক্ষা হয়েছিল ২ নভেম্বরের আগে। রিপোর্ট হাতে পেয়েছে গত সপ্তাহে। ফলে “এক সপ্তাহে ১৩৯ জন আক্রান্ত” —এই হিসেব টেকনিক্যালি পুরোপুরি সঠিক নয়, বরং রিপোর্ট আসার সময়ের কারণে সামগ্রিক হিসেবে এই সংখ্যা যোগ হয়েছে।

ডেঙ্গুর পরিস্থিতি এখন কতটা উদ্বেগজনক? পুর কর্তৃপক্ষের দাবি, সার্বিকভাবে পরিস্থিতি নিয়ন্ত্রণেই আছে। তথ্য বলছে, ২০২৪ সালের ৯ নভেম্বর পর্যন্ত আক্রান্ত ছিলেন ৯৩৬ জন। ২০২৩ সালে একই সময়ে আক্রান্তের সংখ্যা ছিল ১৩,০৮৬ জন। তুলনামূলকভাবে এ বছর সংক্রমণ অনেক কম। স্বাস্থ্যকর্তাদের আশা, শীত পড়ায় আগামী সপ্তাহগুলোতে গ্রাফ নিম্নমুখী হবে। শহরবাসীকে সতর্ক থাকার বার্তা দিলেও অযথা আতঙ্কিত না হওয়ার আবেদন করেছে পুরসভা।

দেখুন আরও খবর: